CELEX: 32011H0721(03)
Language: mt
Date: 2011-07-12 00:00:00
Title: Rakkomandazzjoni tal-Kunsill tat- 12 ta’ Lulju 2011 dwar il-Programm Nazzjonali ta' Riforma 2011 tal-Latvja u li tagħti opinjoni tal-Kunsill dwar il-Programm ta' Konverġenza aġġornat tal-Latvja, 2011-2014

21.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 215/8
            
         RAKKOMANDAZZJONI TAL-KUNSILL
   tat-12 ta’ Lulju 2011
   dwar il-Programm Nazzjonali ta' Riforma 2011 tal-Latvja u li tagħti opinjoni tal-Kunsill dwar il-Programm ta' Konverġenza aġġornat tal-Latvja, 2011-2014
   2011/C 215/03
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika (1), u b’mod partikolari l-Artikolu 9(3) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fl-20 ta' Jannar 2009, il-Kunsill adotta d-Deċiżjoni 2009/290/KE (2) biex jagħmel disponibbli assistenza finanzjarja lil-Latvja fuq terminu medju għal perijodu ta' tliet snin skont id-dispożizzjonijiet tal-Artikolu 143 tat-Trattat. Il-Memorandum ta' Qbil ta' akkumpanjament iffirmat fit-28 ta' Jannar 2009 u s-supplimenti suċċessivi tiegħu jistipulaw il-kundizzjonijiet ta' politika ekonomika li fuqhom tiġi żbursata l-assistenza finanzjarja. Id-Deċiżjoni 2009/290/KE ġiet emendata fit-13 ta' Lulju 2009 bid-Deċiżjoni tal-Kunsill 2009/592/KE (3). L-aħħar suppliment tal-Memorandum ta' Qbil ġie ffirmat f'Ġunju 2011.
            
         
               (2)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tvara strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa ta’ linji ta’ politika ekonomika, li tiffoka fuq l-oqsma ewlenin fejn jeħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (3)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għal-linji ta’ politika ekonomika tal-Istati Membri u l-Unjoni (mill-2010 sal-2014) u, fil-21 ta’ Ottubru 2010, il-Kunsill adotta deċiżjoni dwar Linji Gwida għal-linji ta’ politika dwar l-impjiegi tal-Istati Membri (4), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-linji ta’ politika nazzjonali tagħhom dwar l-ekonomija u l-impjiegi.
            
         
               (4)
            
            
               Fit-12 ta’ Jannar 2011, il-Kummissjoni adottat l-ewwel Stħarriġ Annwali tat-Tkabbir, li kien il-bidu ta’ ċiklu ġdid ta’ governanza ekonomika fl-UE u l-ewwel semestru Ewropew ta’ koordinazzjoni ta’ politika ex ante u integrata, imsejsa fuq l-istrateġija Ewropa 2020.
            
         
               (5)
            
            
               Fil-25 ta’ Marzu 2011, il-Kunsill Ewropew approva l-prijoritajiet għall-konsolidazzjoni fiskali u r-riforma strutturali (bi qbil mal-konklużjonijiet tal-Kunsill tal-15 ta’ Frar u s-7 ta’ Marzu 2011 u b'żieda mal-Istħarriġ Annwali tat-Tkabbir mill-Kummissjoni). Huwa saħaq fuq il-ħtieġa li tingħata prijorità lir-restawr ta’ baġits tajbin u s-sostenibbiltà fiskali, it-tnaqqis tal-qgħad permezz ta’ riformi fis-suq tax-xogħol u li jsiru sforzi ġodda biex jittejjeb it-tkabbir. Talab lill-Istati Membri biex isarrfu dawn il-prijoritajiet f'miżuri konkreti li jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma.
            
         
               (6)
            
            
               Fil-25 ta’ Marzu 2011, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom għall-inklużjoni fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom. Il-Programm Latvjan ta' Konverġenza u l-Programm Nazzjonali ta' Riforma jinkludu referenza għall-Patt Euro Plus. F’ittra mibgħuta lill-Kunsill Ewropew fis-17 ta’ Mejju 2011 saret enfażi fuq impenji u azzjonijiet speċifiċi għall-2011 inklużi fil-programmi li huma konsistenti mal-objettivi tal-Patt Euro Plus.
            
         
               (7)
            
            
               Fid-29 ta’ April 2011, il-Latvja ressqet l-aġġornament tagħha tal-Programm ta’ Konverġenza 2011 li jkopri l-perijodu 2011-2014 u l-Programm Nazzjonali ta’ Riforma 2011 tagħha. Sabiex jitqiesu l-konnessjonijiet bejniethom, iż-żewġ programmi ġew ivvalutati fl-istess waqt.
            
         
               (8)
            
            
               L-ekonomija Latvjana kibret b'rata ogħla minn dik ta’ kwalunkwe Stat Membru ieħor mill-2000 sal-2007, li jirrifletti prospetti ta' konverġenza, influssi finanzjarji barranin, u domanda ta' konsum verament għolja. Madankollu, għall-inqas parzjalment bħala riżultat ta' politika makroekonomika espansjonarja, l-ekonomija sovrażbilanċjat. Akkumulaw żbilanċi mdaqqsa, li rriżulta f'defiċit ta' 22,3 % tal-PDG fil-kont kurrenti fl-2007 u ta' 13,1 % fl-2008; konsegwentement, matul il-perijodu 2008-2009, l-ekonomija għaddiet mill-akbar tnaqqis fl-UE. Matul dan il-perijodu, il-PDG reali ċkien b'25 % mill-quċċata sal-qiegħ, billi kollass enormi fid-domanda domestika ġie amplifikat bir-riċessjoni fil-kummerċ dinji. Ir-rata tal-impjiegi fil-Latvja, li qabel kienet fost l-ogħla fl-UE (75,8 % fl-2008), waqgħet b'iktar minn 10 punti perċentwali, u r-rata tal-qgħad ta' aktar minn 18 % hija bħalissa waħda mill-ogħla fl-UE. Id-defiċit ġenerali tal-amministrazzjoni pubblika kien 9,7 % fl-2009, iżda b'riżultat tal-miżuri fiskali ta' konsolidazzjoni, naqas għal 7,7 % fl-2010. Dan l-eżitu jinkludi miżuri konsiderevoli ta' stabilitzzazzjoni fis-settur finanzjarju li kienu jammontaw għal 1,1 % tal-PDG fl-2009 u għal 2,3 % tal-PDG fl-2010.
            
         
               (9)
            
            
               Abbażi tal-valutazzjoni tal-Programm ta’ Konverġenza aġġornat skont ir-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku sottostanti għal-projettazzjonijiet baġitarji fil-Programm ta’ Konverġenza huwa plawsibbli għalkemm il-projettazzjoni tal-inflazzjoni tista’ tkun baxxa għall-2011. L-istrateġija baġitarja fuq terminu medju tal-Programm ta’ Konverġenza hija dik li jitnaqqas id-defiċit tal-amministrazzjoni pubblika għal inqas mill-valur referenzjarju ta' 3 %, sal-iskadenza prevista fir-Rakkomandazzjoni tal-Kunsill tas-7 ta' Lulju 2009. Meta jitqiesu l-miżuri implimentati minn meta ġiet ippubblikata r-rakkomandazzjoni għal korrezzjoni tas-sitwazzjoni ta' defiċit eċċessiv u l-konsolidazzjoni addizzjonali implikati fil-Programm ta' Konverġenza aġġornat, l-isforz fiskali ppjanat għall-2011 u l-2012 huwa skont l-aġġustament meħtieġ. Fid-dawl tal-punt tat-tluq, il-Programm ta’ Konverġenza ma jipprevedix il-kisba tal-objettiv ta' terminu medju (OTM) sa tmiem-il perijodu tal-programm, filwaqt li l-isforz fiskali pjanat biex jintlaħaq l-OTM wara l-korrezzjoni tas-sitwazzjoni ta' defiċit eċċessiv jista' jiġi aċċellerat speċjalment fl-2013. Il-perkors ta’ konsolidazzjoni fiskali prevista fil-Programm ta’ Konverġenza huwa bbażat l-aktar fuq in-nefqa. Il-miri baġitarji huma suġġetti għal riskji negattivi, billi l-Programm ta’ Konverġenza ma jipprovdix informazzjoni sħiħa dwar miżuri li fuqhom huwa bbażat l-ilħiq tal-miri stabilitti. Dawn il-miżuri huma previsti fil-baġits li jmiss. It-tnaqqis tad-defiċit primarju fuq terminu medju, kif previst fil-Programm ta’ Konverġenza, jgħin biex inaqqas ir-riskji għas-sostenibbiltà tal-finanzi pubbliċi.
            
         
               (10)
            
            
               Il-Kummissjoni vvalutat il-Programm ta' Konverġenza u l-Programm Nazzjonali ta' Riforma. Mhux biss qieset ir-rilevanza tagħhom għall-politika sostenibbli fiskali u soċjoekonomika fil-Latvja, iżda wkoll il-konformità tagħhom mar-regoli u l-gwida tal-UE, fid-dawl tal-ħtieġa kumplessiva tat-tisħiħ tal-governanza ekonomika kumplessiva tal-UE billi jiġi pprovdut kontribut fil-livell tal-UE għal deċiżjonijiet nazzjonali futuri F'dan il-kuntest, il-Kummissjoni tenfasizza l-urġenza tal-implimentazzjoni tal-miżuri ppjanati għall-konformità mad-Deċiżjoni 2009/290/KE,
            
         B’DAN JIRRAKKOMANDA li l-Latvja:
   Timplimenta l-miżuri stipulati fid-Deċiżjoni 2009/290/KE, kif emendata bid-Deċiżjoni 2009/592/KE, u speċifikati ulterjorament fil-Memorandum ta' Qbil tal-20 ta Jannar 2009 u s-supplimenti sussegwenti tiegħu partikolarment l-aħħar suppliment tas-7 ta' Ġunju 2011.
   
      Magħmul fi Brussell, it-12 ta’ Lulju 2011.
      
         
            Għall-Kunsill
         
         
            Il-President
         
         J. VINCENT-ROSTOWSKI
      
   
   
      (1)  ĠU L 209, 2.8.1997, p. 1.
   
      (2)  ĠU L 79, 25.3.2009, p. 39.
   
      (3)  ĠU L 202, 4.8.2009, p. 52.
   
      (4)  Miżmuma għall-2011 permezz tad-Deċiżjoni tal-Kunsill 2011/308/UE tad-19 ta’ Mejju 2011 dwar il-linji gwida għall-politika tal-Istati Membri dwar l-impjiegi (ĠU L 138, 26.5.2011, p. 56).